

**1. lisa. Meetmed ja esialgne ajakava**

1. **Meetmed, millega toetatakse keskkonnasäästlikku, digitaalset, kaasavat ja vastupidavat majanduse taastamist, muutes rahastamise Euroopa ettevõtjate jaoks kättesaadavamaks**

|  |  |
| --- | --- |
| **Meede 1. Ettevõtete piiriüleste investorite jaoks nähtavamaks muutmine**  *Komisjon võtab 2021. aasta III kvartalis vastu seadusandliku ettepaneku Euroopa ühtse juurdepääsupunkti loomiseks. See platvorm võimaldab kogu ELis sujuvat juurdepääsu kogu asjakohasele teabele (sealhulgas finants- ja kestlikkusteabele), mille äriühingud, sealhulgas finantsettevõtjad, on avalikustanud.* | ***III kv 2021*** |
| Hõlmatav teave peaks vastama investorite vajadustele ja laiema kasutajaskonna, sealhulgas finantsvahendajate ja kodanikuühiskonna huvidele. Ühtlasi peaks see platvorm parandama kestlikkusandmete kättesaadavust ja juurdepääsetavast, suunama rohkem investeeringuid kestlikku tegevusse ja aitama saavutada Euroopa rohelise kokkuleppe[[1]](#footnote-2) eesmärke.  Platvorm tugineb Euroopa finantsläbipaistvuse portaali[[2]](#footnote-3) katseprojektile ja täiendab äriregistrite omavahelise ühendamise süsteemi[[3]](#footnote-4), kuid ei muuda selle funktsioone. Seadusandliku ettepanekuga kaasneb äriühinguandmete avalikustamist käsitlevate ELi õigusaktide[[4]](#footnote-5) lihtsustamine ja seostamine. Platvorm tugineb võimalikult suures ulatuses olemasolevale ELi ja riiklikule IT-taristule (andmebaasid, registrid), et vältida ettevõtete aruandluskoormuse suurenemist. Kogu teave esitatakse võrreldavates digitaalsetes vormingutes. Platvormi teabe katvuse, juhtimise ja ärimudeli üksikasjad tuleb veel kindlaks määrata. | |
| **Meede 2. Avalikele turgudele juurdepääsu toetamine**  *Selleks et edendada ja mitmekesistada väikeste ja innovaatiliste ettevõtete juurdepääsu rahastusele, hindab komisjon 2021. aasta IV kvartaliks, kas avalikel turgudel (nii VKEde kasvuturgudel kui ka reguleeritud turgudel) kohaldatavaid börsil noteerimise eeskirju saaks veelgi lihtsustada.* | **IV kv 2021** |
| Hindamisel keskendutakse eelkõige järgmisele: i) VKEde määratluse asjakohasus ja järjepidevus erinevates finantsõigusaktides; ii) turukuritarvituse menetlemise korra võimalik lihtsustamine ja iii) kas on mõttekas kehtestada üleminekusätteid reguleeritud turgudel ja VKEde kasvuturgudel esmakordselt tegutsevate emitentide jaoks. | |
| **Meede 3. Pikaajalise investeerimise vahendite toetamine**  *Komisjon võtab 2021. aasta III kvartaliks vastu ELTIFi määruse[[5]](#footnote-6) läbivaatamise ettepaneku, tuginedes 2020. aastal algatatud avaliku konsultatsiooni ja mõjuhinnangu tulemustele.* | **III kv 2021** |
| Läbivaatamisel käsitletakse muu hulgas järgmist: i) ELTIFide tagasivõtmispoliitika ja eluiga; ii) ulatus, mil määral ELTIFe ELis turustatakse; iii) investeerimispiirangute asjakohasus jaeinvestorite jaoks ning iv) see, millises ulatuses tuleks kõlblike varade ja investeeringute loetelu ning hajutamistingimusi, portfelli koosseisu ja raha laenuksvõtmise piiranguid ajakohastada. | |
| **Meede 4. Institutsionaalsete investorite julgustamine andma rohkem pikaajalist ja omakapitalipõhist rahastust**   1. *Solventsus II direktiivi[[6]](#footnote-7) läbivaatamise raames hindab komisjon 2021. aasta III kvartaliks, kas õigusraamistikku saaks muuta, et veelgi enam soodustada kindlustusandjate pikaajalisi investeeringuid, kahjustamata seejuures finantsstabiilsust ja kindlustusvõtjate kaitset.* | **III kv 2021** |
| Solventsus II direktiivi läbivaatamisel hinnatakse eelkõige pikaajalise omakapitali varaklassi kõlblikkuskriteeriumide asjakohasust, riskimarginaali arvutamist ja kindlustusandjate kohustuste hindamist, selleks et vältida põhjendamatut protsüklilist käitumist ja kajastada paremini kindlustustegevuse pikaajalist iseloomu. | |
| 1. *Oma töös Basel III rakendamisel kohaldab komisjon kapitalinõuete määruse[[7]](#footnote-8)/direktiivi[[8]](#footnote-9) läbivaatamisel (õigusnormid on kavas vastu võtta 2021. aasta 1. kvartalis) Basel III kohast paindlikkust, et tagada pankades VKEde pikaajaliste omakapitaliinvesteeringute asjakohane käsitlemine usaldatavusnõuete alusel.* | **I kv 2021** |
| Kapitalinõuete määruse/direktiivi läbivaatamise eesmärk on vältida seda, et Basel III rakendamine mõjutaks lubamatult pankade investeeringuid VKEde pikaajalistesse omakapitaliinstrumentidesse ning pankade ja investeerimisühingute turutegemist. | |
| **Meede 5. VKEde suunamine alternatiivsete rahastajate juurde**  *Selleks et hõlbustada VKEde juurdepääsu rahastusele, analüüsib komisjon 2021. aasta 4. kvartaliks, kas on võimalik ja mõttekas kehtestada nõue, mille kohaselt pangad peaksid suunama VKEd, mille krediiditaotluse nad on tagasi lükanud, alternatiivsete rahastajate juurde.* | **IV kv 2021** |
| Teostatavushinnangus analüüsitakse pankade seniste suunamisskeemide tulemuslikkust. Komisjon uurib ka seda, kas on mõtet kehtestada alternatiivsetele rahastusplatvormidele omakorda nõue suunata VKEd, kelle krediiditaotlus tagasi lükatakse, pankadesse ja kas suunamiskava tuleks laiendada ka omakapitali kaudu rahastamise pakkujatele, kontaktiloomisplatvormidele ja spetsialiseerunud nõustamiskeskustele. | |
| **Meede 6. Pankade abistamine reaalmajandusele rohkem laenu andmisel**  *Selleks et väärtpaberistamisturgu ELis laiendada, vaatab komisjon 2021. aasta IV kvartaliks ELi väärtpaberistamisraamistiku[[9]](#footnote-10) põhjalikult läbi nii lihtsa, läbipaistva ja standarditud väärtpaberistamise kui ka muu väärtpaberistamise[[10]](#footnote-11) osas.* | **IV kv 2021** |
| Läbivaatamise eesmärk on tugevdada väärtpaberistamise rolli pankadele kättesaadava vahendina, mis aitaks neil pakkuda COVID-19 järgsetes oludes reaalmajandusele kestlikku ja stabiilset rahastust, keskendudes eelkõige VKEdele ja rohepöördele. Erilist tähelepanu pööratakse praeguse raamistiku suutlikkusele kajastada asjakohaselt nii standardväärtpaberistamise instrumentide kui ka muude väärtpaberistamisinstrumentide tegelikku riski, sealhulgas avalikustamisnõuete asjakohasusele, riski olulise osa ülekandmise kajastamise protsessile ning sularaha ja sünteetilise väärtpaberistamise usaldatavusnõuetekohasele käsitlemisele, säilitades samal ajal ELi finantsstabiilsuse. | |
| 1. **Meetmed, millega muudetakse säästmine ja pikaajaline investeerimine ELis üksikisikute jaoks veelgi turvalisemaks** | |
| **Meede 7. Kodanike võimestamine finantskirjaoskuse kaudu**   1. *Selleks et edendada avaliku sektori asutuste ja eraõiguslike organisatsioonide ühist arusaama finantspädevusest ning panna alus finantspädevuse arendamisele eri kasutusvaldkondades ja olukordades, viib komisjon 2021. aasta 2. kvartaliks läbi teostatavuse hindamise, et töötada välja sihtotstarbeline ELi finantspädevuse raamistik, tuginedes olemasolevatele selleteemalistele raamistikele.* | **II kv 2021** |
| Selle meetme eesmärk on luua ELi avaliku ja erasektori asutustele ühine kontseptuaalne alus, et töötada välja poliitikat ja õpperakendusi ning materjale, mille eesmärk on suurendada üksikisikute finantspädevust. See tugineb olemasolevatele selleteemalistele raamistikele ja järgib subsidiaarsuse põhimõtet. | |
| 1. *Komisjon hindab, kas on asjakohane laiendada hüpoteekkrediidi direktiivi[[11]](#footnote-12) artiklis 6 sätestatud põhimõtet vastavasisulistele valdkondlikele õigusaktidele – finantsinstrumentide turgude direktiivile[[12]](#footnote-13) (MiFID), kindlustustoodete turustamise direktiivile[[13]](#footnote-14), üleeuroopaliste personaalpensionitoodete (PEPP) määrusele[[14]](#footnote-15), vabalt võõrandatavatesse väärtpaberitesse ühiseks investeerimiseks loodud ettevõtjate (eurofondid) direktiivile[[15]](#footnote-16), kombineeritud jae- ja kindlustuspõhiste investeerimistoodete (PRIIPid) määrusele[[16]](#footnote-17). Selle eesmärk, juhul kui seda toetab positiivne mõjuhinnang, on esitada horisontaalsed koondõigusaktid, milles nõutakse, et liikmesriigid edendaksid formaalse, mitteformaalse ja/või informaalse õppe meetmeid, mis toetavad tarbijate finantsharidust, eelkõige seoses vastutustundliku investeerimisega.* | **I kv 2022** |
| Selle meetme eesmärk on tugineda hüpoteekkrediidi direktiivis sätestatud õiguslikule pretsedendile ja nõuda liikmesriikidelt selliste õppemeetmete edendamist, mis toetavad tarbijate finantsharidust vastutustundliku investeerimise alal, ka teistes valdkondlikes õigusaktides (MiFID II, kindlustustoodete turustamise direktiiv, PEPP, eurofondid, PRIIPid), kui seda toetab positiivne mõjuhinnang ja kui seejuures peetakse täielikult kinni subsidiaarsuse põhimõttest. | |
| **Meede 8. Jaeinvestorite usalduse suurendamine kapitaliturgude vastu**     1. *Komisjon hindab hüvede ja teabe avalikustamise alal kehtivaid eeskirju ja teeb vajaduse korral ettepaneku muuta olemasolevat õigusraamistikku, tagamaks, et jaeinvestorid saaksid ausat ja piisavat nõu ning selget ja võrreldavat teavet toodete kohta.* | **I kv 2022** |
| Turustamise valdkonnas kaalutakse hindamisel muu hulgas võimalikke meetmeid, et: i) viia kindlustustoodete turustamise direktiivis sätestatud investorite kaitse normid vastavusse MiFID II alusel kohaldatavate normidega; ii) paluda turustajatel teavitada kliente kolmandate isikute toodete olemasolust; iii) parandada klientidele pakutavate hüvede läbipaistvust ning iv) kehtestada jaetoodete turustajatele aruandluse erinõuded, et võimaldada järelevalvet. Avalikustamise valdkonnas pööratakse erilist tähelepanu tarbijate paremale osalusele, teabe digitaalsel kujul kättesaadavaks tegemisele ja koostoimele põhiteabega, mis võimaldab teavet võrrelda, vastastikust toimet analüüsida ja kohandada. See meede peaks hõlmama kestlikkusteabe avaldamise täiustamist, mis kiirendaks kestlike toodete kasutuselevõttu jaeinvestorite hulgas. Komisjon viib hindamise lõpule 2022. aasta 1. kvartaliks.  Seejärel esitab komisjon vajalikud seadusandlikud muudatused, et tegelda võimalike huvide konfliktidega, mis tulenevad turustajatele rahaliste hüvede andmisest, ning kehtiva avalikustamisraamistiku nõrkade külgedega, eelkõige selleks, et saavutada kindlustustoodete turustamise direktiivi, MiFID II ja PRIIPide määruse parem kooskõla. Kui seda toetab positiivne mõjuhinnang, lisatakse need muudatused kindlustustoodete turustamise direktiivi, MiFID II ja PRIIPide määrusse. | |
| 1. *Komisjon esitab seadusandliku ettepaneku MiFID II muutmiseks 2021. aasta 4. kvartaliks / 2022. aasta 1. kvartaliks, et vähendada teatava jaeinvestorite rühma halduskoormust ja teabenõudeid. Seejuures vaadatakse läbi olemasolev jaeinvestorite ja kutseliste investorite liigitus või kehtestatakse uus kvalifitseeritud investorite kategooria.* | **IV kv 2021 / I kv 2022** |
| Selle meetme eesmärk on parandada investorite liigitust MiFID II raamistikus, et vähendada ettevõtjate halduskoormust ning leevendada tarbetuid kaitsemeetmeid ja teabenõudeid selle investorite rühma puhul, keda praegu liigitatakse jaeinvestoriteks, kuigi nad tunnevad hästi finantsturge ja -tooteid. Selle kohta koostatakse mõjuhinnang. | |
| 1. *Kui kindlustustoodete turustamise direktiivi läbivaatamisel 2023. aasta 1. kvartaliks ja MiFID II läbivaatamisel 2021. aasta 4. kvartaliks saadakse positiivne mõjuhinnang, kehtestab komisjon nõude, et nõustajatel peab olema tunnistus, mis tõendab, et nende teadmiste ja kvalifikatsiooni tase on kutsealale pääsemiseks piisav, ning näitab, et nad osalevad piisaval tasemel täiendusõppes. Selle eesmärk on hoida nõustajate tegevus nõuetekohasel tasemel.*   *Peale selle hindab komisjon 2022. aasta 1. kvartaliks võimalust luua finantsnõustajatele üleeuroopaline kvaliteedimärgis, mida saab kasutada sertifikaadi saamise nõude täitmiseks.* | **I kv 2023**  **IV kv 2021**  **I kv 2022** |
| Need meetmed tagavad nõustajate hulgas võrdsed tingimused ja parandavad ELis finantsnõustamise kvaliteeti veelgi, sealhulgas ka kestlikkuse alal. | |
| **Meede 9. Pensioniikka jõudvate inimeste toetamine**   1. *Selleks et tugevdada liikmesriikides pensionide piisavuse olukorra seiret, püüab komisjon selgitada välja vastavad andmed ja metoodika, et töötada välja näitajatega pensioniülevaated.* 2. *Et hõlbustada juurdepääsu individuaalsele pensioniteabele ja kasvatada inimeste teadlikkust nende tulevasest pensionisissetulekust, püüab komisjon töötada välja head tavad riiklike jälgimissüsteemide loomiseks.* | **IV kv 2021**  **IV kv 2021** |
| Komisjon saadab 2020. aasta 4. kvartaliks Euroopa Kindlustus- ja Tööandjapensionide Järelevalvele (EIOPA) nõutaotluse, et i) selgitada välja andmed, mida tööandjapensionide pakkujad peaksid esitama, et oleks võimalik välja töötada näitajatega pensioninäidikud, ning ii) saada temalt teavet riiklike jälgimissüsteemide loomise heade tavade väljatöötamise kohta. EIOPA tehnilise nõu saamise tähtajaks määratakse 2021. aasta 4. kvartal. | |
| 1. *Komisjon algatab uuringu, et analüüsida tööandja pensioniskeemidega automaatse liitumise tavasid, ja võib analüüsida ka muid nendes skeemides osalemise stimuleerimise tavasid, selleks et töötada selliste süsteemide jaoks välja üleeuroopaline hea tava.* | **III kv 2020** |
| 2020. aasta 3. kvartalis algatab komisjon välisuuringu, et analüüsida olemasolevaid tööandjapensioniskeemidega automaatse liitumise tavasid, selleks et töötada välja ELi parimad tavad. Automaatne liitumine on mehhanism, mille puhul pensioniks säästvad isikud liidetakse automaatselt pensionisäästuskeemiga, välja arvatud juhul, kui nad otsustavad aktiivselt sellest loobuda. | |

1. **Meetmed, millega riiklikud kapitaliturud lõimitakse tõeliseks ühtseks turuks**

|  |  |
| --- | --- |
| **Meede 10. Maksukoormuse vähendamine piiriüleste investeeringute puhul**  *Selleks et vähendada piiriüleste investorite maksukulusid ja ennetada maksupettusi, esitab komisjon liikmesriikidega tihedalt konsulteerides 2022. aasta 4. kvartaliks seadusandliku algatuse, juhul kui sellele saadakse positiivne mõjuhinnang, ning uurib täiendavaid võimalusi ühise, standarditud üleliidulise süsteemi kehtestamiseks, millega vähendada kinnipeetavat maksu tulu tekkimise kohas.* | **IV kv 2022** |
| Selles töös võetakse arvesse OECD lepingukohaste maksusoodustuste ja maksukuulekuse edendamise[[17]](#footnote-18) projekti (TRACE) ning muid ELi algatusi, nagu maksu kinnipidamise tegevusjuhend. [[18]](#footnote-19) | |
| **Meede 11. Piiriüleste investeeringute tulemuste prognoositavamaks muutmine seoses maksejõuetusmenetlustega**   1. *Et muuta maksejõuetusmenetlused prognoositavamaks, teeb komisjon 2022. aasta keskpaigaks seadusandliku või muud liiki algatuse pangandussektoriväliste ettevõtete maksejõuetusõiguse teatavate sihtvaldkondade täiendava lähendamise või minimaalse ühtlustamise kohta.* | **II kv 2022** |
| Seadusandliku või muu kui seadusandliku akti algatusse võiks kuuluda maksejõuetusmenetluse käivitavate asjaolude määratlus, nõuete järjestus (eri liiki võlausaldajate, sealhulgas maksejõuetuse korral tagatud/tagamata nõuetega võlausaldajate huvide tasakaalustamine) ning täiendavad põhielemendid, nagu varade tagasivõitmine või varade jälitamine. Selles võetakse arvesse avaliku konsultatsiooni tulemusi ning eksperdirühma nõuandeid ja arutelusid liikmesriikidega. Selle kohta koostatakse ka mõjuhinnang. | |
| 1. *Selleks et korrapäraselt hinnata liikmesriikide laenumaksejõuetussüsteemide tõhusust, analüüsivad komisjon ja EBA 2021. aasta 1. kvartaliks võimalust teha aruandlusraamistikes õiguslikke muudatusi. See võib viia õiguslike muudatuste tegemiseni 2022. aasta 4. kvartalis.* | **I kv 2021**  **IV kv 2022** |
| Tuginedes kapitaliturgude liidu esimese tegevuskava raames läbi viidud riiklike võlasissenõudmis-[[19]](#footnote-20) (sealhulgas maksejõuetus-) raamistike võrdlusuuringutest saadud kogemustele, analüüsivad komisjon ja EBA võimalust teha aruandlusraamistikes õiguslikke muudatusi. See võimaldaks EBA-l hoida komisjoni korrapäraselt kursis võlgade sissenõudmise tulemuslikkusega liikmesriikides, ilma et aruandluskoormus ebaproportsionaalselt kasvaks. Vajaduse korral esitatakse 2022. aasta 4. kvartalis võimalikud seadusandlikud muudatusettepanekud. | |
| **Meede 12. Aktsionäride kaasamise hõlbustamine**  *Investorite kaasamise hõlbustamiseks, eelkõige piiriüleselt, hindab komisjon järgmist: i) võimalus võtta kogu ELis kasutusele ühtlustatud „aktsionäri“ määratlus ning ii) kas ja kuidas on võimalik täpsustada ja ühtlustada reegleid, mis reguleerivad suhtlust investorite, vahendajate ja emitentide vahel hääleõiguse kasutamise ja korporatiivsete sündmuste menetlemise küsimuses. Samuti uurib komisjon, kas selles valdkonnas on riiklike takistusi uue digitehnoloogia kasutamiseks.* | **III kv 2023**  **IV kv 2021** |
| See hindamine toimub osana komisjonipoolsest aktsionäride õiguste 2. direktiivi[[20]](#footnote-21) rakendamise hindamisest, mille tulemused avaldatakse 2023. aasta III kvartalis. Võttes nõuetekohaselt arvesse turu arengut pärast aktsionäride õiguste 2. direktiivi ja selle rakendusmääruse[[21]](#footnote-22) jõustumist septembris 2020, kavatseb komisjon uurida eelkõige järgmist:   * õiguste eraldamine ja tõendamine ning nende registreerimise kuupäev, * nõudeõiguse kinnitamine ja kooskõlastava võrdlemise kohustus, * kuupäevade ja tähtaegade järjekord, * muud riiklikud lisanõuded (eelkõige volikirja nõue hääleõiguse kasutamisel) ja * teabevahetus emitentide ja väärtpaberite keskdepositooriumide vahel ajastuse, sisu ja vormingu küsimustes.   Erilist tähelepanu pööratakse tulemuslikkusele ja tõhususele ning õiguskindluse aspektidele.  Komisjon uurib 2021. aasta 4. kvartaliks ka seda, kas on riiklikke regulatiivseid tõkkeid, mis ei võimaldaks kasutada uusi digitehnoloogiaid, mis võiksid muuta emitentide ja aktsionäride vahelise suhtluse tõhusamaks ning hõlbustada aktsionäride tuvastamist emitentide poolt või aktsionäride osalemist ja hääletamist üldkoosolekutel. | |
| **Meede 13. Piiriüleste arveldusteenuste arendamine**  *Et parandada ELis piiriüleste arveldusteenuste osutamist, ilma et see avaldaks finantsstabiilsusele negatiivset mõju, vaatab komisjon läbi reeglid, mis reguleerivad väga mitmesuguseid teemasid, sealhulgas: i) piiriülene teenuste osutamine väärtpaberite keskdepositooriumide poolt üleeuroopalise tegevusloa alusel ja ii) kord ja tingimused, mille alusel on väärtpaberite keskdepositooriumidel õigus määrata krediidiasutus panganduskõrvalteenuste osutamiseks või osutada neid teenuseid ise.* | **IV kv 2021** |
| See saavutatakse väärtpaberite keskdepositooriumide määruse[[22]](#footnote-23) sihipärase läbivaatamisega, mis toimub 2021. aasta 4. kvartalis. Selline läbivaatamine on määruse kohaselt nõutav ja selle kohta koostatakse mõjuhinnang.  Enne seadusandliku ettepaneku vastuvõtmist esitab komisjon 2020. aasta 4. kvartaliks Euroopa Parlamendile ja nõukogule määruse kohta aruande. See aruanne kajastab laiaulatuslikke konsultatsioone kõigi sidusrühmadega, sealhulgas liikmesriikide ja Euroopa Väärtpaberiturujärelevalvega (ESMA). | |
| **Meede 14. Kauplemiskoondteabe süsteem**  *Selleks et luua kogu ELis ühtne kauplemisülevaade ja parandada kauplemiskohtade omavahelist konkurentsi, esitab komisjon ettepaneku seadusemuudatuste kohta, mis toetavad tõhusa ja tervikliku kauplemisjärgse koondteabe süsteemi loomist omakapitaliinstrumentide ja omakapitalilaadsete finantsinstrumentide jaoks.* | **IV kv 2021** |
| Komisjon tagab, et kauplemiskoondteabe katvus on täielik ja et andmete kvaliteet on piisav, et pakkuda turuosalistele lisaväärtust, võttes samal ajal arvesse süsteemi loomise ja kasutamise kulusid. | |
| **Meede 15. Investeeringute kaitse ja hõlbustamine**  *Komisjon teeb ettepaneku tugevdada ELis investeeringute kaitse ja hõlbustamise raamistikku.* | **II kv 2021** |
| Meede on üles ehitatud kolmele sambale:   1. sisulised õigusnormid, millega tagatakse ELi-siseste investeeringute järjepidev ja prognoositav kaitse; 2. nende õigusnormide täitmise parem tagamine, mis saavutatakse vaidluste lahendamise mehhanismide tulemuslikkuse parandamisega riiklikul ja/või ELi tasandil, tagades samas juurdepääsu riiklikule õigusemõistmisele; 3. konkreetsed investeeringuid soodustavad meetmed, näiteks investorite õigusi ja võimalusi käsitleva teabe koondamine ühtsesse juurdepääsupunkti (näiteks InvestEU portaali[[23]](#footnote-24)) ja ennetava probleemilahenduse mehhanismide edendamine sidusrühmade poolt, samuti vaidluste rahumeelne lahendamine. | |
| **Meede 16. Järelevalve**  *Komisjon teeb tööd täiendatud kapitaliturgude ühtse reeglistiku kehtestamiseks, hinnates ELi õigusnormide edasise ühtlustamise vajalikkust ja jälgides järelevalvealase ühtsuse saavutamisel tehtavaid edusamme. 2021. aasta IV kvartalis teeb ta saavutatust kokkuvõtte ja kaalub ettepaneku esitamist järelevalve tugevama koordineerimise meetmete või Euroopa järelevalveasutuste otsejärelevalve kehtestamise kohta.*  *Samuti kaalub komisjon hoolikalt järelmeid, mida toob ELi kapitaliturgude reguleerimise ja järelevalve jaoks kaasa Wirecardi kohtuasi, ning tegutseb kiirelt ja otsustavalt, et kõrvaldada kõik ELi õigusraamistikus kindlaks tehtud puudused.* | **IV kv 2021** |
| Järgides täielikult subsidiaarsuse põhimõtet, hindab komisjon süstemaatiliselt, kas ELi eeskirjade edasine ühtlustamine on õigustatud. Täiustatud ühtne reeglistik ja tulemuslik järelevalve looksid turuosalistele võrdsed võimalused ja aitaksid kaasa nendevahelisele ausale konkurentsile.  Eelseisva valdkondlike õigusaktide läbivaatamise käigus kaalub komisjon ka Euroopa järelevalveasutuste ühtlustamisvolituste mõjusust, et teha kindlaks võimalikud lüngad või valdkonnad, kus suuremad volitused aitaksid edendada kapitaliturgude liitu. Samuti kaalub komisjon, kas lähenemisvolitusi kasutatakse olemasoleva juhtimise raames tulemuslikult. Lõpuks jälgib komisjon hoolikalt, kas järelevalve ühtlustamisel on tehtud piisavalt edusamme, et kapitaliturgude liit saaks jõudsalt areneda. Kui peaks ilmnema märke sellest, et järelevalvekorraldus ei ole soovitud turuintegratsiooni taseme saavutamiseks piisav, kaalutakse tulevaste läbivaatamiste käigus, millest järgmine peaks toimuma 2021. aasta lõpuks, tugevamat järelevalvealast koordineerimist või Euroopa järelevalveasutuste poolset otsest järelevalvet.  Komisjon hindab hoolikalt ka Wirecardi kohtuasja tagajärgi ELi kapitaliturgude reguleerimisele ja järelevalvele. Ta võtab arvesse käimasolevate uurimiste järeldusi. Arvestades komisjonile praeguses etapis kättesaadavat teavet, tekitab Wirecardi kokkuvarisemine küsimusi selle äriühingu üldjuhtimise, kohustusliku välisauditi ja finantsteabe järelevalve mõjususe kohta. | |

1. Komisjoni teatis Euroopa Parlamendile, Euroopa Ülemkogule, nõukogule, Euroopa Majandus- ja Sotsiaalkomiteele ning Regioonide Komiteele „Euroopa roheline kokkulepe“ (COM(2019) 640 final). [↑](#footnote-ref-2)
2. <https://eftg.eu/> [↑](#footnote-ref-3)
3. https://e-justice.europa.eu/content\_business\_registers\_at\_european\_level-105-et.do [↑](#footnote-ref-4)
4. Eelkõige läbipaistvusdirektiiv (Euroopa Parlamendi ja nõukogu 15. detsembri 2004. aasta direktiiv 2004/109/EÜ läbipaistvuse nõuete ühtlustamise kohta teabele, mis kuulub avaldamisele emitentide kohta, kelle väärtpaberid on lubatud reguleeritud turul kauplemisele, ning millega muudetakse direktiivi 2001/34/EÜ) ja mittefinantsaruandluse direktiiv (Euroopa Parlamendi ja nõukogu 22. oktoobri 2014. aasta direktiiv 2014/95/EL, millega muudetakse direktiivi 2013/34/EL seoses mitmekesisust käsitleva teabe ja muu kui finantsteabe avalikustamisega teatavate suurettevõtjate ja kontsernide poolt). [↑](#footnote-ref-5)
5. Euroopa Parlamendi ja nõukogu 29. aprilli 2015. aasta määrus (EL) 2015/760 Euroopa pikaajaliste investeerimisfondide kohta (EMPs kohaldatav tekst). [↑](#footnote-ref-6)
6. Euroopa Parlamendi ja nõukogu 25. novembri 2009. aasta direktiiv 2009/138/EÜ kindlustus- ja edasikindlustustegevuse alustamise ja jätkamise kohta (Solventsus II). [↑](#footnote-ref-7)
7. Euroopa Parlamendi ja nõukogu 26. juuni 2013. aasta määrus (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (EMPs kohaldatav tekst). [↑](#footnote-ref-8)
8. Euroopa Parlamendi ja nõukogu 26. juuni 2013. aasta direktiiv 2013/36/EL, mis käsitleb krediidiasutuste tegevuse alustamise tingimusi ning krediidiasutuste ja investeerimisühingute usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ. [↑](#footnote-ref-9)
9. Euroopa Parlamendi ja nõukogu 12. detsembri 2017. aasta määrus (EL) 2017/2402, millega kehtestatakse väärtpaberistamise üldnormid ning luuakse lihtsa, läbipaistva ja standarditud väärtpaberistamise erinormid ning millega muudetakse direktiive 2009/65/EÜ, 2009/138/EÜ ja 2011/61/EL ning määrusi (EÜ) nr 1060/2009 ja (EL) nr 648/2012. [↑](#footnote-ref-10)
10. Lisaks väärtpaberistamisturu tugevdamisele hindab komisjon jätkuvalt võimalust võtta kasutusele Euroopa tagatud võlakirjad, mis kujutavad endast kahekordse regressiõigusega instrumenti. Nagu on sätestatud Euroopa Parlamendi ja nõukogu 27. novembri 2019. aasta direktiivis (EL) 2019/2162, mis käsitleb pandikirjade emiteerimist ja pandikirjade avalikku järelevalvet, esitab komisjon Euroopa Parlamendile ja nõukogule 8. juuliks 2024 aruande. [↑](#footnote-ref-11)
11. Euroopa Parlamendi ja nõukogu 4. veebruari 2014. aasta direktiiv 2014/17/EL elamukinnisvaraga seotud tarbijakrediidilepingute kohta ning millega muudetakse direktiive 2008/48/EÜ ja 2013/36/EL ja määrust (EL) nr 1093/2010 [↑](#footnote-ref-12)
12. Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL. [↑](#footnote-ref-13)
13. Euroopa Parlamendi ja nõukogu 20. jaanuari 2016. aasta direktiiv (EL) 2016/97, mis käsitleb kindlustustoodete turustamist. [↑](#footnote-ref-14)
14. Euroopa Parlamendi ja nõukogu 20. juuni 2019. aasta määrus (EL) 2019/1238 üleeuroopalise personaalse pensionitoote (PEPP) kohta. [↑](#footnote-ref-15)
15. Euroopa Parlamendi ja nõukogu 13. juuli 2009. aasta direktiiv 2009/65/EÜ vabalt võõrandatavatesse väärtpaberitesse ühiseks investeeringuks loodud ettevõtjaid (eurofondid) käsitlevate õigus- ja haldusnormide kooskõlastamise kohta. [↑](#footnote-ref-16)
16. Euroopa Parlamendi ja nõukogu 26. novembri 2014. aasta määrus (EL) nr 1286/2014, mis käsitleb kombineeritud jae- ja kindlustuspõhiste investeerimistoodete (PRIIPid) põhiteabedokumente. [↑](#footnote-ref-17)
17. http://www.oecd.org/ctp/exchange-of-tax-information/treaty-relief-and-compliance-enhancement-trace.htm [↑](#footnote-ref-18)
18. https://ec.europa.eu/taxation\_customs/sites/taxation/files/code\_of\_conduct\_on\_witholding\_tax.pdf [↑](#footnote-ref-19)
19. https://ec.europa.eu/info/publications/191203-study-loan-enforcement-laws\_en [↑](#footnote-ref-20)
20. Euroopa Parlamendi ja nõukogu 17. mai 2017. aasta direktiiv (EL) 2017/828, millega muudetakse direktiivi 2007/36/EÜ seoses aktsionäride pikaajalise kaasamise soodustamisega. [↑](#footnote-ref-21)
21. Komisjoni 3. september 2018. aasta rakendusmäärus (EL) 2018/1212. [↑](#footnote-ref-22)
22. Euroopa Parlamendi ja nõukogu 23. juuli 2014. aasta määrus (EL) nr 909/2014, mis käsitleb väärtpaberiarvelduse parandamist Euroopa Liidus ja väärtpaberite keskdepositooriume ning millega muudetakse direktiive 98/26/EÜ ja 2014/65/EL ning määrust (EL) nr 236/2012. [↑](#footnote-ref-23)
23. https://ec.europa.eu/eipp/desktop/en/index.html?2nd-language=en [↑](#footnote-ref-24)